Pridyeder

right|thumb|200px|Isang pangkaraniwang ref na bukas ang pinto, at puno ng mga pagkain at inumin.
Ang **pridyeder** (karaniwang tinatawag na **ref**) ay isang komersiyal at pambahay na kasangkapang may bahaging may init-insulasyon at isang bomba ng init (mekanikal, elektroniko, o kemikal) na naglilipat ng init mula sa loob patungo sa panlabas na kapaligiran upang mapalamig ang loob nito nang mas mababa kaysa sa karaniwang temperatura ng silid. Mahalaga ang *refrigeration* o pagpapalamig bilang pamamaraan sa pag-iimbak ng pagkain sa buong mundo. Pinabababa ng mababang temperatura ang bilis ng pagdami ng bakterya, kaya napapabagal ang pagkasira ng pagkain. Pinananatili ng pridyeder ang temperatura nang ilang digri sa itaas ng **ˆ**punto ng pagyeyelo ng tubig. Ang pinakamainam na saklaw ng temperatura para sa mga nabubulok na pagkain ay 3–5 °C (37–41 °F).

Ang **priser** o ***freezer*** ay isang espesyal na uri ng pridyeder, o bahagi nito, na nagpapanatili ng mga laman nito sa temperatura na mas mababa kaysa sa punto ng pagyeyelo ng tubig. Pinalitan ng pridyeder ang kahon ng yelo, na dating karaniwang gamit sa mga tahanan sa loob ng halos isang dantaon at kalahati. Inirerekomenda ng *Food and Drug Administration* (FDA, o Pamamahala ng Pagkain at Gamot) ng Estados Unidos na panatilihing nasa o mas mababa sa 4 °C (40 °F) ang pridyeder at ang *freezer* naman ay nakatakda sa −18 °C (0 °F).

Noong una, ang mga sistema ng pagpapalamig ng pagkain ay gumagamit ng yelo. Nagsimula ang artipisyal na pagpapalamig noong kalagitnaan ng dekada 1750 at umunlad sa mga unang taon ng dekada 1800. Noong 1834, nabuo ang unang gumaganang *vapor-compression refrigeration system* (sistema ng pagpapalamig na may pag-iimpit ng singaw) na kapareho ng teknolohiyang ginagamit sa mga erkon. Naimbento ang unang makinang gumagawa ng yelo noong 1854. Noong 1913, naimbento ang mga pridyeder para sa tahanan. Noong 1923, ipinakilala ng Frigidaire ang unang yunit na may sariling sistema. Ang pagdating ng Freon noong dekada 1920 ay nagpalawak ng merkado ng pridyeder noong dekada 1930. Noong 1940, ipinakilala ang mga *home freezer* o tahanang priser bilang hiwalay na kompartimento na mas malaki kaysa sa para lamang sa yelong pampalamig. Ang mga pagkaing pinapalamig, na dating luho, ay naging pangkaraniwan.

Ginagamit ang mga yunit ng priser sa mga tahanan, industriya, at komersiyo. Gumagamit na ang mga negosyong pangkalakalan ng mga pridyeder at priser halos apatnapung taon bago naging karaniwan sa mga bahay. Ang estilo na pridyeder na may priser sa itaas ang naging pamantayan mula dekada 1940 hanggang sa mauso ang modernong pridyeder na magkatabi ang piinto. Kadalasang siklo ng pag-iimpit ng singaw. ang ginagamit sa karamihan ng pridyeder sa bahay, pridyeder–priser, at priser. Ang mga bagong modelo ay maaaring may awtomatikong pagtunaw ng yelo, malamig na inuming tubig, at yelo mula sa dispensador sa pinto.

Ginagawa ang mga pambahay na pridyeder at priser sa iba’t ibang laki. Kabilang sa pinakamaliit ang mga uring-Peltier na pridyeder na para lamang sa pagpapalamig ng inumin. Ang isang malaking pridyeder sa bahay ay maaaring kasintaas ng tao at humigit-kumulang isang metro (3 piye 3 pulgada) ang lapad na may kapasidad na mga 0.6 m³ (21 tal ku). Maaaring malayang nakatayo o nakabuo sa kusina ang pridyeder at priserr. Pinahihintulutan ng pridyeder ang makabagong tahanan na mapanatiling sariwa ang pagkain nang mas matagal. Pinahihintulutan ng priser ang mga tao na makabili ng maraming nabubulok na pagkain at kainin ito sa kanilang kagustuhan, at makapamili nang maramihan.

## Mga sanggunian 
Kategorya:Gamit
Kategorya:Mga gamit sa bahay